**Кайбыч муниципаль районы мәгариф бүлеге**

**Муниципаль бюджет гомумбелем бирү учреждениясе “Татарстан Республикасы Кайбыч муниципаль районы Иске Чәчкаб төп гомумбелем бирү мәктәбе”**

**“Хатирәләр китми йөрәктән”**

(Бабам- Бөек Ватан сугышы ветераны Хөсәенов Гарифҗан Әшрәфҗан улының истәлекләре)

**Автор:** МБГБУ “Иске Чәчкаб төп гомумбелем бирү мәктәбе”нең 5 нче сыйныф

укучысы Хөсәенова Ләлә Илдүс кызы

**Җитәкче:** тәрбия эшләре буенча директор урынбасары

Гильманова Энҗе Ринат кызы

**Хатирәләр китми йөрәктән...**

**Шырпы тартмасында кечкенә генә тимер кайпылчыклары. Алар бабамның сугыш хатирәләре. Шушы кыйпылчыклар бабамны 1944 елда күзсез калдырган, тәненә урнашып калган һәм болытлы, елак көзләрендә, кышның улаган бураннарында җанын сыкратып, яраларын әрнетеп, күпме еллар буе үзләрен сиздереп торучы снаряд кыйпылчыклары. Аларның берсе бабамның тәненнән чыкканнан соң, бабам:”Сызланулардан арындым” дип уйлап куйса да, тагын берсе, соңгысы, иң кечкенәсе әле һаман да үзенең сызлануы белән сугыш елларын, дәваланган госпитальләрен, полкташларын искә төшерә.**

“Мин 1939-1941 елларда, сугышка кадәр, әтием Әшрәфҗан белән Марий урманнарында агач кистем: 1941 елның маенда туган авылыбызга кайттык...

*Гади генә 41 нче ел.*

*Шундый матур июнь иртәсе!*

*Хыялларда канатлар булдырып*

*Килгән очып-очып китәсе.*

*Кинәт күкне болыт каплап алган*

*Килгән илгә шомлы бер хәбәр.*

*Сугыш, сугыш... Илгә дошман кергән*

*Сугыш бит ул ай-һай бик хәтәр.*

*Таралган бу хәбәр шәһәрләргә*

*Авылларга, бөтен дөньяга.*

*Күтәрелгән илдә бар халыклар*

*Дошманнан үз җирен сакларга.*

Әйе, 1941 елның 22 июнендә, мин, 16 яшьлек яшүсмер һәм бөтен авыл халкы икенче бөтендөнья сугышы башланган дигән хәбәр ишеттек. Шушы елны мин әтием белән җәе буе авылыбызның көтүен көттек. Авылыбыздан ир-атлар көн саен китә торды. Барлыгы 166 кеше безнең авылыбыздан фронтка китте. 1941 елның декабрь аенда өченче ФЗО мәктәбенә алындым. Анда безне төрле һөнәрләргә өйрәттеләр. Өч айдан соң мин үз авылыма, өйгә кайттым. 1942 елның апреленнән Яшел Үзән шәһәре фанера заводында эшләдем. 1943 елның ноябрендә мине, 18 яшьлек егетне, хәрби комиссариатка чакырып, сугышка җибәрделәр. Татарстан Хәрби комиссариаты Мари АССРның өйрәнү лагерена, Суркала станциясенә җибәрделәр. Шушы Хәрби полкта мин һәм бик күп минем кебек яшь солдатлар, ачлык кичердек һәм газап чиктек. Бу лагерьны халык телендә “сушилка” дип йөрткәннәр икән.

Килгән көнне үк безне чыгарып бастырдылар һәм авылдан киеп килгән җылы киемнәрне, әниләр бәйләп җибәргән оекбашларны, бияләйләрне салдырып, ялангач калдырдылар. Соңыннан шул киемнәрне яндырдылар. Япа-ялангач килеш безне землянкага куып керттеләр. Ә землянкада аяк асты су, һавасы дымлы, салкын... Җан өшеткеч салкын...

*Шул елларны ничек онытасың...*

*Яраларга сеңеп калган ул.*

*Җан өшеткеч землянкаларда да*

*Түзгән бит ул адәм баласы.*

Ике тәүлек буе шәрә килеш землянкада утырдык. Түзеп булмаслык салкын булганда, бер-беребезгә сыенып җылына идек. Ә тышта ноябрь ае... Шушы җәһәннәм газабыннан 1943 елның декабрендә безне Мәскәүгә Кубинка станциясенә 45 нче танк-десанты частенә озаттылар. Моннан декабрь ахырларында мине сугышның кайнар ноктасына җибәрделәр.

Фашистлар белән беренче очрашу 1944 елның гыйнвар башларында Ак Чиркәү шәһәре янында булды. 1 нче Украина фронты белән маршал Жуков идарә итте. Без Гомель юнәлешенә таба һөҗүм итә башладык. Ләкин мин Гомельгә барып җитә алмадым. 27 гыйнварда фашист снаряды янымда гына шартлады һәм мин күпмедер вакыт аңсыз ятканмын. Күпме ятканымны белмим. Аңыма килгәч, күзләремне ачарга тырыштым. Ләкин, күпме генә тырышсам да, яктылык күрә алмадым. Шул чагында башымда нинди уйлар йөргәнен бер Алла да үзем генә беләм. Бу якты дөньяның матурлыгын, гүзәллеген күрү сәләтен мәңгелеккә югалттым. Әти-әниемнең, мине туган нигеземә исән кайтканымны күргәч, йөзләрендәге сөенеч нурын мин инде күрә алмам,-дип уйладым. Санинструкторның:”Живой что ли?”-дип сораган тавышына мин сискәнеп киттем, һәм:”Живой!”-дип җавап бирдем. Ул мине торгызырга тырышты, аннары өстерәп сугыш кырыннан алып чыгып китте. Тирә-якта пулялар сызгырып оча, бомбалар шартлый. Озак шуыштык. Бераздан мине чанага күтәреп салдылар, бик озак бардык кебек. Туктагач, мине чанадан төшереп, бер йорткамы, сарайгамы керттеләр. Шунысы хәтердә калган, җиргә түшәлгән салам өстенә яткырдылар. Азрак тынычланган кебек булдым. Колагыма янымда гына ыңгырашкан, сызланган, төрле телләрдә сөйләшкән тавышлар ишетелде. Монда минем кебек яралылар бик күп иде бугай. Берничә көннән соң күземә операция ясадылар. Бу йорт безнең полкның кыр госпитале булып чыкты. Атна-ун көн яткач, тимер юлы буйлап Курск госпиталенә озаттылар. Ике-өч тәүлектән соң эшелон белән Чита госпиталенә җибәрделәр. Читага ай буе бардык, юлда бетләп беттек. Госпитальдә безне юындырдылар, чиста ак киемнәр бирделәр. Ашау-эчү дә бик әйбәт иде.

1944 елның ахырларында мин бераз шәүләләр, яктылыкны күрә башладым. Мине озатып кайтучы белән туган авылыма җибәрделәр. Кайтканда да бик зур кынлыклар күрергә туры килде. Туган өемә кайтып җиттем, ачлык, ашарга юк иде. Август аенда мин колхозга көзге чәчүгә чыктым. Бу вакытта инде мин 3 дәрәҗә Дан ордены кавалеры идем. Орденнарым дистәдән артык. Без күргән ачлык-ялангачлыкны, сугыш афәтен сезгә күрергә язмасын,-дип сөйли бабам.

Утлы сулышы белән гамәлдә һәрбер гаиләгә кагылып үткән ул авыр еллар турында бабабыз беркайчан да исеннән чыгармаган. Җиңү көне алдыннан булган озын-озак 1418 көн һәм күңелдә мәңгелеккә калган.

Сугыш тәмамлануга-69 ел. Бабабызга, 2014 нче елның 24 нче мартында 89 яшь тула. Аллаһ боерса, кадерлебез-Хөсәенов Гарифҗан Әшрәфҗан улына үзенең 90 яшьлек юбилее белән Бөек Җиңүнең 70 еллыгын да каршыларга насыйп булыр әле. Без, аның оныклары, балалары аңа ныклы саулык, исәнлек телибез. Шушы ике зур юбилеен зарыгып көтәбез!

Без синең батырлыгың алдында башыбызны иябез!

**Ләлә Хөсәенова, Иске Чәчкаб авылы.**

**(Мәкаләдә кулланылган шигырьләрне бертуган апам Хөсәенова Ландыш Илдүс кызы иҗат итте)**